На основу члана 13. став 2. Закона о спречавању сукоба интереса у органима власти Републике Српске („Службени гласник Републике Српске“ број 73/08 и 52/14), члана 58. став (1) алинеја 5. Пословника Народне скупштине Републике Српске („Службени гласник Републике Српске“ 66/20) и Одлуке Комисије за избор и именовање Народне скупштине Републике Српске, број: 02/4.01-1-011-259-3/21 од 17. фебруара 2021. године, Комисија за избор и именовање Народне скупштине Републике Српске расписује

**Ј А В Н И К О Н К У Р С**

**за избор Комисије за утврђивање сукоба интереса у органима власти Републике Српске**

**I – Расписује се Јавни конкурс за избор Комисије за утврђивање сукоба интереса у органима власти Републике Српске**

 Комисија за утврђивање сукоба интереса у органима власти Републике Српске састоји се од предсједника и шест чланова која су стручним, радним и моралним квалитетима доказали своју непристрасност и савјесност.

 Најмање један члан Комисије мора бити дипломирани правник са положеним правосудним испитом.

**II – ОПИС ПОСЛОВА КОМИСИЈЕ ЗА УТВРЂИВАЊЕ СУКОБА ИНТЕРЕСА У ОРГАНИМА ВЛАСТИ РЕПУБЛИКЕ СРПСКЕ**

Комисија врши сљедеће послове:

* дјелује на основу Закона о спречавању сукоба интереса у органима власти Републике Српске, како би осигурала одговорност и вјеродостојност изабраних представника, носилаца извршних функција и савјетника водећи рачуна о заштити интегритета функције, а не лица које врши ту функцију,
* доноси упутства, правилнике и правила, те прописује обрасце и организацију регистра ради примјене Закона,
* доноси одлуке о томе да ли неко дјеловање или пропуст дјеловања представља кршење Закона,
* подноси извјештаје о свом раду Народној скупштини Републике Српске и јавности најмање једном годишње,
* подноси извјештаје надлежном тужилаштву о сваком случају кршења Закона које може имати обиљежје кривичног дјела.

**III - МАНДАТ**

Мандат чланова Комисије траје четири године, уз могућност поновног избора.

**IV - САСТАВ КОМИСИЈЕ**

У састав Комисије биће изабрана лица из реда сва три конститутивна народа, под условом да се на јавни конкурс пријаве кандидати који испуњавају услове јавног конкурса.

**V - ОПШТИ УСЛОВИ ЗА КАНДИДАТЕ**

1. да су држављани Босне и Херцеговине, односно држављани Републике Српске са пребивалиштем у Републици Српској,
2. да су старији од 18 година,
3. да имају општу здравствену способност,
4. да нису отпуштени из државне службе, на било којем нивоу власти у БиХ (било на нивоу државе или ентитета) као резултат дисциплинске мјере, у периоду од три године прије објављивљивања Конкурса,
5. да нису осуђивани за кривично дјело на безусловну казну затвора од најмање шест мјесеци или за кривично дјело које их чини неподобним за обављање дужности, односно да се против њих не води кривични поступак,
6. да не служе казну изречену од стране Међународног суда за бившу Југославију и да нису под оптужницом тог Суда, а да се нису повиновали налогу да се појаве пред Судом.

 **VI - ПОСЕБНИ УСЛОВИ ЗА КАНДИДАТЕ**

 Кандидати, поред општих, морају испуњавати и сљедеће посебне услове:

 - предсједник и чланови Комисије могу бити бити лица која су стручним, радним и моралним квалитетима доказала своју непристрасност и савјесност. Најмање један члан Комисије мора бити дипломирани правник са положеним правосудним испитом,

 - најмање три године радног искуства,

 - познавање области о спречавању сукоба интереса у органима власти Републике Српске,

 - доказани резултати рада на ранијим пословима,

 - чланови Комисије не могу бити лица из члана 4. т. а),б) и в) Закона о спречавању сукоба интереса у органима власти Републике Српске и лица запослена у републичким органима,

 - предсједник и чланови Комисије не могу обављати дужност у органима странке, удружења или фондације које су организационо или финансијски повезани са странком, не могу бити укључени у било какву страначку активност, нити смију бити у сукобу интереса у смислу Закона о спречавању сукоба интереса у органима власти Републике Српске.

**VII - ПОТРЕБНА ДОКУМЕНТА**

 Уз пријаву на Конкурс, са адресом пребивалишта и бројем телефона кандидати су дужни доставити доказе о испуњавању општих и посебних услова:

* биографију о кретању у служби,
* увјерење о држављанству, не старије од шест мјесеци,
* извод из матичне књиге рођених, не старије од шест мјесеци,
* увјерење о општој здравственој способности, не старије од шест мјесеци,
* овјерену копију дипломе, о завршеној школској спреми (признате дипломе уколико су стечене изван територије Републике Српске и Босне и Херцеговине у складу са Законом о високом образовању („Службени гласник Републике Српске“, број 67/20) и Закона о звањима која се стичу завршетком високог образовања („Службени гласник Републике Српске“, број 33/14 и 63/14),
* овјерену копију личне карте,
* увјерење да нису осуђивани за кривично дјело, односно да се против њих не води кривични поступак, не старије од шест мјесеци,
* потписану и од надлежног органа овјерену изјаву о испуњавању услова из тачке V став 1. подтачке 4. и 6. овог Конкурса и
* потврду о радном искуству.

 Са свим кандидатима који уђу у ужи избор Комисија за избор и именовање обавиће интервју, о чему ће кандидати бити благовремено обавјештени.

 Имајући увиду овлашћења омбудсмана која проистичу из члана 16. Закона о министарским, владиним и другим именовањима Републике Српске, везано за приговоре на коначна именовања, постоји потреба сталног увида у поднесена документа, те се из тог разлога документа приложена уз пријаве на Конкурс неће враћати кандидатима.

**VIII – РОК ЗА ПОДНОШЕЊЕ ПРИЈАВА**

 Рок за подношење пријава је 15 дана од дана објављивања Јавног конкурса.

 Неблаговремене и непотпуне пријаве неће се узети у разматрање.

 Пријаве са потребном документацијом достављају се лично(писарница) или препоручено путем поште, на адресу:

Народна скупштина Републике Српске

* Комисија за избор и именовање, са назнаком „Пријава на конкурс - не отварати“,

Трг јасеновачких жртава број 1

78 000 Бања Лука

**IX – ОБЈАВЉИВАЊЕ**

 Јавни конкурс биће објављен у дневном листу „Глас Српске“ и „Службеном гласнику Републике Српске“ као и на веб страници Народне скупштине Републике Српске [www.narodnaskupstinars.net](http://www.narodnaskupstinars.net).

 У случају да Конкурс не буде објављен истовремено, рок за подношење пријава рачунаће се од дана последњег објављивања.

Број: 02/4.01-1-011-259-4/21 **ПРЕДСЈЕДНИК КОМИСИЈЕ**

Датум: 17. фебруар 2021. године **Радован Вуковић,с.р.**